
הודעה לעיתונות
השבתת הדיג בכנרת יוצאת לדרך 
ההשבתה הינה לצורך שמירת הדגה, השבת האיזון האקולוגי ושמירה על איכות המים באגם

משרד החקלאות ופיתוח הכפר מודיע על אי חידוש רישיונות דיג בכנרת באופן מוחלט למשך שנתיים, החל מיום 1 בינואר 2011 ועד ליום 31 בדצמבר 2012. קרי, במשך שנתיים אלה תיאסר פעילות דיג בלתי מורשת מכל סוג שהוא בכנרת באופן מוחלט בכל הכנרת, בנהר הירדן בקטע הנשפך לכנרת, ובכל נחלים הנשפכים לכנרת. במקביל לפעולות אכיפה מוגברות, יעשו פעולות אכלוס יזום של דגים באגם ומחקר. 
ההכרזה על השבתת הדיג בכנרת באה בהמשך להחלטת הממשלה מיום 18.4.10 (מס' 1604). בתקופת ההשבתה יוקפאו רישיונות הדיג האישיים ורישיונות לספינות לעסוק בדיג בכנרת ובעליהן לא יחויבו בתשלום האגרה השנתית. 
ההחלטה על ההשבתה התקבלה לאור נתונים שנאספו על ידי אגף הדיג במשרד החקלאות ופיתוח הכפר, מהם עלה כי כמות הדגה בכנרת ירדה בעשור האחרון, ובייחוד בשנתיים האחרונות, בעשרות אחוזים מדי שנה עד לרמה קריטית. הנתונים עוררו חשש ממשי לאסון אקולוגי שיתרחש בעקבות אובדן משאב הדגה בכינרת והפיכתו לאגם ללא דגים.

איסור הדיג מחויב המציאות לנוכח האינטרס הציבורי לשמור על כמות דגה בת-קיימא בכנרת, לטובת שמירה על האיזון האקולוגי, וכן על מנת לאפשר פרנסה סבירה לדייגים בשנים הבאות. התוכנית עולה בקנה אחד עם המלצות ועדת שטחי הדיג של ארגון ה- OECD לניהול שטחי דייג ברי קיימא.
מנהל אגף הדיג במשרד החקלאות ופיתוח הכפר, חיים אנג'וני: "החלטה זו תיטיב עם הדייגים האמיתיים, שעוסקים במקצוע לפרנסתם, כיוון שבזכותה תאושש אוכלוסיית הדגים בכנרת, ותאפשר להם פרנסה גם בשנים הבאות".
כדי למזער את הנזק לדייגים בתקופת ההשבתה, מגבש בימים אלה משרד החקלאות ופיתוח הכפר תכנית לתמיכה בדייגים, אשר עיקר פרנסתם מהענף. דייגים אשר ניהלו ספרים כחוק, יזכו לתמיכה ביחס להכנסתם.
בהתאם להחלטת הממשלה ולקראת תום תקופת ההשבתה (31.12.2012), יסייע משרד החקלאות ופיתוח הכפר לדייגי הכנרת לחזור לפעילות דיג סדירה, ויתמוך ברכישת ציוד ושדרוג סירות הדיג.
אדם שידוג בכנרת במהלך תקופת ההשבתה, יהא צפוי לעונשים הקבועים בחוק, לרבות קנס מינהלי של 1,000 ₪ ותפיסת ציוד הדיג והספינה, בגין דיג ללא רישיון.

